**O D Ô V O D N E N I E**

Vychádzajúc z historických skúseností s rozmiestnením vojsk Varšavskej zmluvy na území Československa, ktorých prítomnosť znamenala výrazné obmedzenie suverenity a zasahovanie cudzou mocou do vnútorných záležitostí štátu, pripomíname skutočnosť, že politická reprezentácia po roku 1989 uzavrela nepísanú dohodu o tom, že po odchode týchto vojsk už nedopustíme zopakovať situáciu, ktorá by viedla k opätovnému dlhodobému rozmiestneniu akejkoľvek cudzej armády na našom území.

Otvorením rokovania so Spojenými štátmi americkými o návrhu na uzavretie Dohody o obrannej spolupráci (Defense Cooperation Agreement - DCA) medzi Spojenými štátmi americkými a Slovenskou republikou bez informovania verejnosti o obsahu požiadaviek Spojených štátov amerických, a bez predchádzajúceho súhlasu verejnosti, či Národnej rady Slovenskej republiky, dochádza k zásahu do vyššie uvedeného ponovembrového politického konsenzu, ktorého výsledkom bola široká politická zhoda na európskom ukotvení Slovenska a jeho zahranično - politickej orientácii.

Poslanci Národnej rady Slovenskej republiky Jaroslav Paška a Anton Hrnko upozorňujú nato, že nie je pre Slovenskú republiku vhodné akceptovať obmedzenie suverenity Slovenskej republiky medzinárodnou dvojstrannou zmluvou, ktorá rieši osobitné postavenie ozbrojených síl Spojených štátov amerických na území Slovenskej republiky, s exkluzívnymi podmienkami a parametrami vysoko prekračujúcimi štandardy pôsobenia iných partnerských spojeneckých vojsk v rámci SEPA NATO, tak ako sa Spojené štáty americké v Slovenskej republike dožadujú predložením návrhu na uzavretie Dohody o obrannej spolupráci (Defense Cooperation Agreement - DCA) medzi Spojenými štátmi americkými a Slovenskou republikou.

Preto poslanci Národnej rady Slovenskej republiky Jaroslav Paška a Anton Hrnko aj v nadväznosti na politické postoje účastníkov závažných bezpečnostných incidentov v Iraku a uznesenie vlády Slovenskej republiky č. 16/2020 z 15. januára 2020 predkladajú Národnej rade Slovenskej republiky návrh na prijatie uznesenia, ktorým Národná rada Slovenskej republiky jednak vyjadrí znepokojenie nad porušením medzinárodného práva nerešpektovaním zvrchovanosti suverénneho štátu Irak prítomnosťou a konaním príslušníkov cudzích ozbrojených síl na jeho území a jednak požiada vládu Slovenskej republiky, aby bezodkladne v celom rozsahu a s konečnou platnosťou odmietla návrh Spojených štátov amerických na uzavretie Dohody o obrannej spolupráci (Defense Cooperation Agreement - DCA) medzi Spojenými štátmi americkými a Slovenskou republikou a ukončila proces rokovania o tomto návrhu, a aby uložila ministrovi zahraničných vecí a európskych záležitostí oznámiť Spojeným štátom americkým odmietnutie tohto návrhu Slovenskou republikou a ukončenie procesu rokovania o tomto návrhu.